Consiliul Superior al Magistraturii, în calitate de coordonator al proiectului JUST/2011/JCIV/AG/3381 - “*Exerciţii practice pentru implementarea instrumentelor de cooperare judiciară în materie civilă şi comercială*”, în cooperare cu Institutul Naţional al Magistraturii, anunţă iniţierea procedurii de selecţie a experţilor formatori pentru cele **6 seminarii** care vor fi organizate în cadrul proiectului..

În cadrul fiecărui seminar vor fi implicaţi experţi naţionali, precum şi experţi străini specializaţi în cooperarea în materie civilă, desemnaţi de partenerii externi ai proiectului (Şcoala Naţională de Magistratură din Franţa, Consiliul Superior al Magistraturii din Italia şi Şcoala Judiciară a Consiliului General al Puterii Judiciare din Spania).

Identificarea şi selecţia experţilor se vor realiza luând în considerare următoarele criterii:

1. Expertiză demonstrată în materia specifică (dreptul familiei, pentru primele 3 seminarii, drept comercial, pentru ultimele trei), cum ar fi cel puţin 5 ani de experienţă practică în cooperarea judiciară în materia dreptului familiei/comercial ca judecător sau personal de specialitate al unei autorităţi centrale, având abilităţi de formare dovedite (experienţă în activităţi de formare profesională, moderare de workshop-uri etc.) sau experienţă academică sau didactică de cel puţin 5 ani în drept internaţional privat sau cooperare judiciară şi comercială. CV-urile şi formularele de înscriere ale experţilor vor fi transmise în variantă electronică la adresele următoare: florin.radu@csm1909.ro şi diana.mihaila@just.ro;
2. Disponibilitate pentru participarea la întâlnirea preliminară a experţilor (iunie 2013), la unul sau mai multe seminarii programate conform calendarului de mai jos, precum şi la conferinţa finală a proiectului (20 – 21 noiembrie 2014);
3. Interes real in tematica proiectului şi angajament pentru a contribui ştiinţific la obiectivul proiectului, prin elaborarea de materiale, studii de caz, compilarea pachetelor legislative şi a altor informaţii relevante pentru proiect;
4. Fluenţă verbală şi scrisă în limba engleză. Limba de lucru a proiectului este **limba engleză,** **motiv pentru care toți experţii selectaţi trebuie să aibă un nivel ridicat de cunoaştere a acestei limbi, pentru a putea fi implicaţi în mod activ în activităţile seminariilor** **şi de a elabora materialele scrise.**

Condiţiile generale de participare sunt următoarele:

* În cadrul proiectului vor fi organizate **6 seminarii** şi **conferinţă finală**. Primele 3 seminarii vor avea ca temă cooperarea judiciară în materia dreptului familiei, iar celelalte trei cooperarea judiciară în materie comercială. Experţii vor putea participa la unul sau la mai multe seminarii.
* Experţii ar trebui să participe şi la **conferinţa finală**, care va avea loc în perioada 20-21 noiembrie 2014 şi în care vor fi dezbătute concluziile şi problemele ridicate de participanţi în cadrul seminariilor;
* Toate cele 6 seminarii şi conferinţa finală vor fi organizate la Bucureşti, la sediul INM (Bd. Regina Elisabeta, nr. 53);
* Seminariile vor fi organizate sub forma unor **procese simulate**. Participanţii vor fi împărţiţi în două grupuri, fiecare având de rezolvat un caz practic, iar solicitările de asistenţă judiciară vor fi transmise celuilalt grup, pentru rezolvarea acestora. De asemenea, fiecare grup va trebui să soluţioneze cazul practic propriu pe baza răspunsului primit (Proiectul agendei este anexat). Agenda va include, de asemenea, prezentări (prelegeri) privind noile instrumente utilizate în cooperarea internaţională în materie civilă, astfel că experţii vor putea alege dacă doresc să fie lectori sau moderatori ai grupurilor de lucru;
* Activităţile proiectului se vor desfăşura potrivit următorului **calendar**:

|  |  |
| --- | --- |
| **Seminar** | **Perioadă** |
| Seminar 1 Drept civil (dr. familiei) | 3 – 4 octombrie 2013 |
| Seminar 2 Drept civil (dr. familiei) | 3 – 4 decembrie 2013 |
| Seminar 3 Drept civil (dr. familiei) | 27 – 28 februarie 2014 |
| Seminar 4 Drept comercial | 29 – 30 mai 2014 |
| Seminar 5 Drept comercial | 26 - 27 iunie 2014 |
| Seminar 6 Drept comercial | 25 – 26 septembrie 2014 |
| Conferinţa finală | 20 – 21 noiembrie 2014 |

* Data limită de transmitere a CV-urilor şi a formularelor de înscriere este **31 martie 2013**;
* **Experţii selectaţi vor fi contactaţi în mod direct, în vederea stabilirii detaliilor organizatorice** legate de implicarea acestora în cadrul proiectului, de transportul şi de cazarea acestora în Bucureşti pe timpul seminariilor şi a conferinţei finale (Consiliul Superior al Magistraturii se va ocupa de toate aspectele organizatorice pentru toţi participanţii);
* CSM, cu sprijinul financiar al Uniunii Europene, va acoperi costurile de transport, oferind şi o diurnă pentru suportarea costurilor pentru cazare şi masă.
* Experţii vor primi un onorariu de 275 de euro/zi (fiecare seminar va dura două zile). Pentru materialele scrise, bugetul permite plata unei sume suplimentare de 275 de euro/zi pentru un număr maxim de 28 de zile lucrătoare (până la 7700 Euro, în funcţie de materialele pe care le vor elabora pentru seminar şi pentru handbook-ul proiectului).

**Florin-Răzvan RADU**

**Director al Direcţiei Afaceri Europene, Relaţii Internaţionale şi Programe**

**Coordonator de proiect**